अमृतसर। किसानों को पेमेंट करने के लिए बैंक से पैसे निकलवा कर ला रहे आढ़ती सज्जन सिंह निवासी गांव सैदो लहल को दो बाइकों पर आए चार लुटेरों ने घेरा डाला और गोलियां चलानी शुरू कर दी। सज्जन ने लुटेरों का मुकाबला किया, इस दौरान एक छर्रा उसके सिर पर लग गया और वह जख्मी हो गया। इसके बाद लुटेरे 15 लाख रुपए से भरा बैग छीन कर फरार हो गए। वारदात सोमवार शाम की है। उस समय सज्जन सिंह अपने पार्टनर अमरजीत सिंह के साथ खुजाला स्थित पंजाब नेशनल बैंक से पैसे लेकर लौट रहा था। सज्जन सिंह ने बताया कि मेहता रोड स्थित गांव खुजाला में उनकी खाद्य की दुकान है।
आस-पास गांव के लोग मटर बेचने के लिए उनके पास आते हैं। इसी तहत किसानों के पेमेंट करने के लिए वह पंजाब नेशनल बैंक से अपने पार्टनर अमरजीत सिंह के साथ पैसे लेने के लिए गए थे। शाम करीब चार बजे वह बैंक से 15 लाख रुपए लेकर निकले और बाइक स्टार्ट कर दोनों दुकान की तरफ चल पड़े। अभी वह दुकान से थोड़ी ही दूरी पर थे कि चार लटेए आए, जिनके हाथों में दोनालियां थी।
उन्होंने गोलियां चला दी। उन्होंने बाइक रोकी तो पार्टनर अमरजीत सिंह वहां से भाग गया। लुटेरों ने उन पर हमला किया तो वह भी आगे से भिड़ गए। एक लुटेरे ने उनके सिर पर दोनाली लगाकर गोली चलाई, लेकिन उन्होंने दोनाली पकड़ कर ऊपर कर दी। इससे एक छर्रा सिर में जा लगा और वह जमीन पर गिर गए, तुरंत लुटेरों ने पैसों वाला बैग उठाया और भाग निकले।
hin_Deva hin_Deva hin_Deva